Diari Oficial de la Generalitat Valenciana


Sumari del DOGV 6246, del 15-04-2010 (2010/4115)

RESOLUCIÓ de 29 d'abril de 2009, de la Direcció General per al Canvi Climàtic, per la qual s'atorga a SAT núm. 7816 Los Manzanos l'autorització ambiental integrada per a una explotació de producció de gorrins al terme municipal d'Alberic.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6246

Data del DOGV
:   15-04-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/4115


Data del document
:   29-04-2009

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * empresa privada

RESOLUCIÓ de 29 d'abril de 2009, de la Direcció General per al Canvi Climàtic, per la qual s'atorga a SAT núm. 7816 Los Manzanos l'autorització ambiental integrada per a una explotació de producció de gorrins al terme municipal d'Alberic. [2010/4115]  
Vistos els documents que consten en l'expedient 250/06 IPPC, instruït a instàncies de SAT núm. 7816 Los Manzanos, a fi d'obtenir l'autorització ambiental integrada per a una explotació de producció de gorrins al terme municipal d'Alberic, s'emet aquesta resolució de conformitat amb els següents  
Antecedents de fet  
1. Amb data 22 de desembre de 2006 Santos Manzano Rodríguez, en representació de SAT núm. 7816 Los Manzanos, amb CIF P15775471 i domicili al carrer de la Muntanya, núm. 11, 1-1, d'Algemesí (València), va presentar en el Registre General de la Conselleria de Medi Ambient, Aigua, Urbanisme i Habitatge una sol·licitud d'autorització ambiental integrada per a l'explotació de producció de gorrins que es detalla en l'annex I.  
Posteriorment, es va incorporar a l'expedient una còpia del certificat de compatibilitat urbanística expedit per l'Ajuntament d'Alberic en data 4 de desembre de 2008, en el qual s'indica que la instal·lació no compleix el que estableix la Llei 6/2003, de ramaderia de la Comunitat Valenciana, pel que fa a distàncies al nucli urbà de Masalavés. No obstant això, la instal·lació disposa de llicència d'activitat expedida per l'Ajuntament d'Alberic en 1977.  
2. Una vegada admesa a tràmit la sol·licitud, la Conselleria va remetre l'expedient a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada, a fi que emeten informe sobre la idoneïtat de la documentació que acompanya la sol·licitud.  
3. Amb data 26 de març de 2008 es va sotmetre a informació pública l'expedient de referència, durant un període de 30 dies hàbils, d'acord amb el que estableix l'article 16 de la Llei 16/2002, d'1 de juliol, de prevenció i control integrats de la contaminació, i es va publicar l'anunci corresponent en el Diari Oficial de la Comunitat Valenciana (núm. 5728).  
Durant el període d'informació pública no s'han presentat al·legacions al projecte en aquesta Conselleria, però se'n van presentar tres a l'Ajuntament d'Alberic, i així consta en l'expedient el certificat de la informació pública.  
4. Amb data 17 d'abril de 2008 es va rebre l'informe favorable de la Confederació Hidrogràfica del Xúquer, supeditat al compliment de diverses condicions.  
5. Una vegada transcorregut el termini d'informació pública, amb data 5 de desembre de 2008 es va sol·licitar un nou informe a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada sobre l'adequació del projecte a tots aquells aspectes que siguen de la seua competència.  
6. S'han incorporat a l'expedient els informes emesos pel Servei de Residus Industrials i el Servei de Protecció de l'Ambient Atmosfèric, i també l'informe emés per la Conselleria d'Agricultura, Pesca i Alimentació. En aquest últim s'indica que no compleix el que estableix la Llei 6/2003, de ramaderia de la Comunitat Valenciana, respecte de la distància al nucli urbà de Masalavés.  
7. Amb data 4 de març de 2009 es va rebre un nou informe favorable de la Confederació Hidrogràfica del Xúquer, supeditat al compliment de diverses condicions.  
8. Amb data 27 d'abril de 2009 es va fer el tràmit d'audiència a l'interessat.  
9. Amb data 28 d'abril de 2009 la Comissió d'Anàlisi Ambiental Integrada va celebrar una sessió ordinària i va aprovar la proposta de resolució de l'expedient 250/06 IPPC de sol·licitud d'autorització ambiental integrada, promoguda per SAT núm. 7816 Los Manzanos.  
Als fets anteriors són aplicables els següents  
Fonaments de dret  
1. D'acord amb l'article 6 de la Llei 2/2006, de 5 de maig, de prevenció de la contaminació i qualitat ambiental, per la qual es desplega en l'àmbit de la Comunitat Valenciana la Llei 16/2002, de prevenció i control integrats de la contaminació, les activitats que apareixen en l'annex I d'aquesta llei estan subjectes a autorització ambiental integrada.  
La instal·lació de referència està inclosa en l'epígraf 9.3.c de l'annex I de la Llei 2/2006.   
2. L'expedient s'ha tramitat segons el que preveuen els articles 27 i següents de la Llei 2/2006, de 5 de maig, de prevenció de la contaminació i qualitat ambiental.  
3. A la Comunitat Valenciana l'òrgan competent per a atorgar l'autorització ambiental integrada és la Conselleria de Medi Ambient, Aigua, Urbanisme i Habitatge, d'acord amb l'article 3.h de la Llei 16/2002 i el Decret 7/2007, de 28 de juny, del President de la Generalitat Valenciana, pel qual es determinen les conselleries en què s'organitza l'administració de la Generalitat.  
D'altra banda, de conformitat amb l'article 18 del Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, correspon a la Direcció General per al Canvi Climàtic exercir les competències en matèria de control integrat de la contaminació.  
En vista d'aquests antecedents, a proposta del Servei de Control Integrat de la Contaminació, amb el vistiplau del cap de l'Àrea de Qualitat Ambiental, fent ús de les atribucions que em confereix el Reglament orgànic i funcional de la Conselleria de Medi Ambient, Aigua, Urbanisme i Habitatge, resolc:  
Primer  
Concedir a SAT núm. 7816 Los Manzanos l'autorització ambiental integrada per a l'explotació de producció de gorrins, relativa al Projecte bàsic d'autorització ambiental integrada per a l'explotació porcina, ubicada a les parcel·les 82 i 84 del polígon 5 del terme municipal d'Alberic (València), la qual queda inscrita en el Registre General d'Instal·lacions IPPC de la Comunitat Valenciana amb el número 391-09/AAI/CV, condicionada al compliment dels requisits següents:  
1. Emissions atmosfèriques  
Les emissions difoses a l'atmosfera estimades per al conjunt de l'explotació són les següents:  
Contaminants Estimació d'emissió  
Metà total 26.783 kg/any  
Amoníac total 12.378 kg/any  
Òxid nitrós total 99 kg/any  
   
Respecte a les emissions canalitzades, la instal·lació té un focus d'emissió, concretament una caldera de calefacció mitjançant la combustió de gasoil. En el termini de tres mesos des de la concessió de l'autorització ambiental integrada, cal aportar un informe de mesurament d'aquestes emissions realitzat per una ECMQA, l'estimació d'aquestes o bé una justificació que les emissions no superen els llindars que estableix l'article 42 del Decret 833/1975 per a ser considerades com a contaminació sistemàtica. Els límits d'emissió que s'han d'aplicar per a aquest focus són els que estableix la disposició addicional primera del Decret 127/2006, de 15 de setembre, del Consell, pel qual es desplega la Llei 2/2006, de 5 de maig, de la Generalitat, de prevenció de la contaminació i qualitat ambiental. Així mateix, el mesurament d'aquestes emissions per part d'una ECMQA s'haurà de fer amb una periodicitat de cinc anys.  
2. Soroll  
Respecte al nivell de sorolls transmesos a l'exterior, cal complir el que estableixen la Llei 7/2002, de 3 de desembre, de la Generalitat Valenciana, de protecció contra la contaminació acústica, i el Decret 266/2004, de 3 de desembre, del Consell de la Generalitat, pel qual es fixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.   
En particular, s'han de complir els límits sonors externs establits per a zones d'ús industrial, que són els següents:  
Diürn Nocturn  
70 dB(A) 60 dB(A)  
   
Cada cinc anys s'ha de fer una auditoria acústica a fi de comprovar que no se superen els nivells sonors en els punts on se situa el receptor més pròxim, és a dir, al perímetre de la instal·lació. Aquesta auditoria l'ha de fer una entitat col·laboradora en matèria de contaminació acústica, d'acord amb el Decret 229/2004, de 15 d'octubre, del Consell de la Generalitat, pel qual s'estableixen les funcions de les entitats col·laboradores en matèria de qualitat ambiental i se'n crea i regula el registre.  
A partir de la concessió de l'autorització ambiental integrada, es concedeix un termini de tres mesos perquè es presente l'informe de l'última auditoria acústica realitzada.  
El titular ha de disposar del llibre de control, que ha d'estar constituït pels certificats dels resultats obtinguts de les auditories acústiques i els corresponents informes complets.  
3. Olors  
Quan l'òrgan competent ho considere necessari, pot requerir al titular de l'explotació la realització d'una avaluació de la molèstia per les olors que genera, mitjançant el mesurament de les unitats d'olor, d'acord amb la norma UNE-EN 13791. A les zones residencials d'afecció, el percentil 98 de les mitjanes horàries al llarg d'un any s'ha de limitar a cinc unitats d'olor.  
4. Abocaments  
4.1. Aigües residuals  
Les aigües residuals del procés procedeixen de les dejeccions dels animals i de l'aigua emprada en la neteja de les instal·lacions.  
El sistema escollit per a l'eliminació dels purins és l'evacuació hidràulica mitjançant l'arrossegament de les dejeccions pel corrent líquid dels orins i l'aigua de neteja conjuntament fins als canals de dejecció, i d'aquests a un separador de fases sòlid-líquid, des del qual es porten a un femer i a unes basses de decantació en cadascuna de les fases, respectivament.  
Posteriorment, els purins s'utilitzen com a adob orgànic en finques agrícoles de la zona.  
Les aigües residuals domèstiques són conduïdes fins a una de les fosses de purins i són tractades conjuntament amb els purins.  
La capacitat total d'emmagatzematge de les fosses és de 2.134,94 m³, i la producció anual de purins, de 5.588 m³. Per tant, es pot emmagatzemar la producció corresponent a 4,591 mesos, temps superior als tres mesos que requereix el Reial decret 324/2000, pel qual s'estableixen normes bàsiques d'ordenació de les explotacions porcines.  
La Confederació Hidrogràfica del Xúquer ha emés un informe favorable sobre la gestió de les aigües residuals, amb les condicions següents:  
Respecte al tractament dels purins o fem generats pels animals es recorda que:  
- D'acord amb la disposició addicional cinquena de la Llei 10/1998, de residus, la utilització com a fertilitzant agrícola d'aquests residus, quan es facen servir en el marc de les explotacions agràries, no tindrà la consideració d'abocament a l'efecte que estableix l'article 100 del text refós de la Llei d'aigües (Reial decret legislatiu 1/2001), i estarà subjecta a la normativa que aprove el Govern a aquest efecte i a les normes addicionals que, si s'escau, aproven les comunitats autònomes.  
- En tot cas, les instal·lacions ramaderes han de disposar de femers o fosses de purins amb capacitat suficient per a emmagatzemar i estabilitzar les dejeccions abans del seu aprofitament posterior, per la qual cosa la falta d'impermeabilitat i estanquitat de les basses o depòsits d'emmagatzemament del fem o purins, com també la incorrecta aplicació agronòmica, quan aquesta siga la forma d'eliminar-los, pot donar lloc a la incoació d'un expedient sancionador per infracció tipificada en la lletra f) de l'article 116.3 de la mateixa llei.  
- En les basses, els depòsits i els canals que puguen contenir purins s'ha d'establir i respectar un nivell màxim d'ompliment que evite que aquests elements puguen arribar a vessar.  
Per això, atés el volum de purins generats a la instal·lació i el nivell d'ompliment de les basses, es concedeix un termini de tres mesos a partir de la concessió de l'autorització ambiental integrada, perquè presente en la Direcció General per al Canvi Climàtic una memòria en què es propose una solució tècnica adequada mitjançant la qual s'evite el vessament de purins. Una vegada determinada la solució tècnica més adequada, cal dur-la a terme en un termini de sis mesos. Al final de les obres cal presentar el certificat final d'obra.  
S'ha de retirar el fem ubicat a la parcel·la 85 del polígon 5 i clausurar aquest femer, ja que no es tracta d'una instal·lació impermeable i la parcel·la esmentada no està inclosa en l'explotació.  
En tot cas, es recorda al titular de l'activitat que té terminantment prohibit efectuar cap abocament directe o indirecte d'aigües i de productes residuals susceptibles de contaminar les aigües continentals o qualsevol altre element del domini públic hidràulic, incloent-hi les aigües pluvials que hagen pogut entrar en contacte amb el fem.  
D'acord amb el que disposa l'article 30 i la disposició final primera de la Llei 16/2002, de prevenció i control integrats de la contaminació, el marc competencial establit amb aquesta autorització ambiental integrada no altera les competències que la Confederació Hidrogràfica del Xúquer té atribuïdes en relació amb el control, la inspecció i la vigilància del domini públic hidràulic, ni en particular la potestat sancionadora.  
5. Protecció del sòl i de les aigües subterrànies  
La gestió del fem de l'explotació està subjecta a les condicions que fixen el Reial decret 324/2000, de 3 de març, pel qual s'estableixen normes bàsiques d'ordenació de les explotacions porcines, modificat pel Reial decret 3483/2000, de 29 de desembre, i la Llei 6/2003, de 4 de març, de ramaderia, com també a qualsevol altra normativa que s'aprove a aquest efecte.  
El nombre d'hectàrees aportat mitjançant un compromís subscrit entre la cooperativa Crist de la Penya de Guadassuar i el titular de l'explotació (222 ha) és suficient, atés que no se sobrepassa la quantitat de 170 kg de nitrogen per hectàrea, d'acord amb les recomanacions de la Directiva 91/676/CEE, de 12 de desembre, sobre protecció de les aigües contra la contaminació produïda per nitrats procedents de fonts agràries; l'Ordre de 29 de març de 2000, per la qual s'aprova el Codi valencià de bones pràctiques agràries, i el Reial decret 324/2000, de 3 de març, pel qual s'estableixen normes bàsiques d'ordenació d'explotacions porcines.  
Els purins només es podran distribuir sobre parcel·les explotades agrícolament i la ubicació de les quals assegure el compliment de les distàncies que s'han de respectar, segons el que legalment estableix, pel que fa a la seua distribució, el Reial decret 324/2000, de 3 de març, pel qual s'estableixen normes bàsiques d'ordenació de les explotacions porcines.  
En l'aplicació s'han d'evitar les proximitats de corrents d'aigua, rius, rierols, barrancs, etc., com també de fonts, conduccions subterrànies d'aigua i altres possibles focus de contaminació, i s'ha de respectar el que estableix el Reglament de domini públic hidràulic, que desplega els títols preliminars, I, IV, i VI i VII de la Llei 29/1985, de 2 d'agost, d'aigües, aprovat pel Reial decret 849/1986, d'11 d'abril, i el que disposen els diferents plans hidrològics de conca.  
La dosi d'aplicació s'ha de calcular en funció de les característiques del cultiu i dels purins, i no ha de superar en cap cas la quantitat de 170 kg de nitrogen per hectàrea i any.  
El promotor ha de fer el seguiment de la gestió de purins, i ha de disposar d'un llibre de gestió de purins, que es podrà sol·licitar en qualsevol moment per a comprovar-lo, en el qual s'ha de controlar la data de retirada dels purins, la quantitat de purins retirada de l'explotació, la identificació del propietari de la parcel·la on s'apliquen, el cul  
tiu a què es destinen i la quantitat aplicada, ja que el llistat d'integrants socis de la cooperativa no justifica la correcta gestió dels purins. Cal presentar una còpia del llibre de gestió de purins a d'aquesta Direcció General semestralment.  
No s'ha de fer cap abocament que puga afectar el sòl o les aigües subterrànies.  
No es poden fer pous, rases, galeries o qualsevol altre dispositiu destinat a facilitar l'absorció de les aigües residuals pel terreny.  
Abans que l'entitat col·laboradora acreditada per al control integrat de la contaminació emeta un certificat en què s'acredite el compliment del contingut de l'autorització ambiental integrada, el promotor ha de disposar de:  
1. L'autorització de la Confederació Hidrogràfica del Xúquer per a l'ocupació de la zona de policia del riu Verd.  
2. Certificat tècnic d'impermeabilització i estanquitat de les fosses i basses de purins.  
3. Certificat tècnic d'impermeabilització i estanquitat de totes aquelles instal·lacions on hi ha els animals.  
La superfície de l'explotació s'ha de mantenir sense construir, lliure de qualsevol residu, el qual s'haurà de gestionar d'acord amb la seua naturalesa i complint les limitacions que estableix la normativa sectorial vigent.   
6. Residus  
L'activitat està subjecta als requisits que estableixen la Llei 10/1998, de 21 d'abril, de residus; la Llei 10/2000, de 12 de desembre, de Residus de la Comunitat Valenciana, i el Reial decret 833/1988, de 20 de juliol, sobre el reglament per a l'execució de la Llei 20/1986, modificat pel Reial decret 952/1997.  
La Llei 10/1998 de residus i la Llei 10/2000 de residus de la Comunitat Valenciana seran aplicables supletòriament a la normativa sectorial per a la gestió de subproductes animals (animals morts i deixalles d'origen animal), que es regiran pel Reglament 1774/2002 del Parlament Europeu i del Consell, pel qual s'estableixen les normes aplicables als subproductes animals no destinats a consum humà, i pel Reial decret 1429/2003, de 21 de novembre, pel qual es regulen les condicions d'aplicació de la normativa comunitària en matèria de subproductes animals no destinats al consum humà.  
Pel que fa a la gestió dels residus sanitaris, cal ajustar-se al que disposa el Decret 240/1994, de 22 de novembre, pel qual s'aprova el Reglament regulador de la gestió dels residus sanitaris.  
6.1. Producció de residus  
S'autoritza la producció dels residus següents, sempre que la seua capacitat de generació anual siga de l'ordre de magnitud que es detalla a continuació i la capacitat total de l'explotació detallada en l'annex I siga de 900 truges.  
\* \* \* \* \*  
  
Aquest centre productiu queda inscrit en el Registre de Petits Productors de Residus Perillosos de la Comunitat Valenciana.  
En el termini de tres mesos des de la concessió de l'autorització ambiental integrada, cal aportar una còpia dels documents d'acceptació dels residus produïts (perillosos i no perillosos), emesos per un gestor autoritzat. Aquests documents han de ser originals (o compulsats), han d'estar segellats pel gestor i han d'estar vigents.  
Els residus perillosos i els no perillosos s'han d'entregar a gestors que disposen de la corresponent autorització administrativa per a gestionar-los.  
L'envasament i l'etiquetatge dels residus s'ha de fer d'acord amb el que estableixen els articles 13 i 14 del Reial decret 833/1988, Reglament de residus tòxics i perillosos. Així mateix, d'acord amb l'article 16 de l'esmentat reglament, cal disposar d'un registre on conste la quantitat, la naturalesa, la identificació, l'origen i la data de generació i l'entrega a un gestor autoritzat, com també el número de document de control i seguiment utilitzat, si escau, i el gestor a qui s'entrega el residu.  
Els residus es poden emmagatzemar durant un període igual o inferior a sis mesos, en el cas que siguen perillosos, i en el cas de residus no perillosos es poden emmagatzemar durant un període d'un any, quan la destinació final siga l'eliminació, i de dos anys, quan la destinació final siga la valorització, i una vegada transcorregut aquest període han de ser entregats a un gestor autoritzat. Aquest emmagatzematge temporal de residus perillosos s'ha de fer segregat per tipus de residus, ha d'estar convenientment senyalitzat i ha de fer-se en un lloc cobert, amb sòl impermeable i sistemes de recollida de vessaments accidentals.  
Cal presentar un pla de prevenció i reducció de residus perillosos d'acord amb el que estableix la Llei 10/2000, de 12 de desembre, de residus de la Comunitat Valenciana, article 45 i disposició addicional quarta (DOGV 15.12.2000).  
Qualsevol modificació relacionada amb la producció de residus perillosos que implique un canvi en la caracterització, producció de nous residus o canvis significatius en les quantitats habituals generades que puga alterar el que estableixen aquestes condicions ha de ser comunicada.  
Els animals morts tenen la consideració de material de la categoria 2, d'acord amb el que estableix el Reglament CE 1774/2002, com també el Reial decret 1429/2003, de 21 de novembre de 2003, pel qual es regulen les condicions d'aplicació del reglament esmentat, per la qual cosa s'han d'arreplegar, transportar, identificar i eliminar segons el que estableix aquest reglament.  
Una vegada concedida l'autorització ambiental integrada, en el termini de tres mesos caldrà aportar el contracte de retirada de cadàvers degudament actualitzat.  
L'emmagatzematge d'animals morts s'ha de fer en contenidors amb una capacitat adequada a les dimensions de l'explotació. Aquests contenidors s'han de mantenir en condiciones higienicosanitàries i de conservació adequades. Els contenidors han d'estar ubicats fora de la zona d'activitat ramadera, en un lloc de fàcil accés per al vehicle de transport. S'admeten congeladors que permeten emmagatzemar els cadàvers fins al moment de la recollida.  
Finalment, cal portar un registre documental relatiu a la producció i utilització de fem (en el qual han de figurar la quantitat, la naturalesa, l'origen, la destinació, la freqüència de recollida, el mitjà de transport i el mètode de valorització o eliminació del fem gestionat, i s'han d'identificar les parcel·les i els cultius destinataris amb el detall que calga per a acreditar que la utilització del residu ramader com a fertilitzant orgànic es fa adequadament) i la retirada per part d'una empresa autoritzada de les baixes animals generades en l'explotació.  
7. Mesures que cal adoptar en situacions diferents de les normals que puguen afectar el medi ambient  
S'han de prendre totes les mesures necessàries perquè quede garantida la protecció del medi ambient i la salut de les persones davant de qualsevol situació fora de la normalitat pel que fa al funcionament de les instal·lacions.  
En relació amb el possible dany ambiental ocasionat per l'activitat, cal aplicar la Llei 26/2007, de 23 d'octubre, de responsabilitat mediambiental, en l'àmbit d'aplicació de la qual s'inclouen les activitats subjectes a autorització ambiental integrada.  
Així mateix, quan es determine el cessament d'alguna de les unitats, cal desmantellar les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar l'activitat esmentada i no es produïsca cap dany sobre el sòl i el seu entorn.  
8. Altres condicions  
Les instal·lacions amb què s'ha de dotar l'explotació han de complir el que disposa l'article 5 del Reial decret 324/2000, de 3 de març, pel qual s'estableixen normes bàsiques d'ordenació de les explotacions porcines, i l'article únic del Reial decret 3483/2000, de 29 de desembre, que el modifica.  
En relació amb les normes mínimes de benestar animal, cal tenir en compte el que estableix el Reial decret 1048/1994, de 20 de maig, relatiu a les normes mínimes per a la protecció de porcs.  
L'explotació i les seues instal·lacions s'han d'ajustar a les condicions indicades en el projecte tècnic en els aspectes que no fixa aquesta resolució.  
S'han de complir totes les disposicions aplicables per a garantir la seguretat, la salut de les persones i el medi ambient.  
9. E-PRTR  
Abans de l'1 de març de cada any s'ha de notificar a la Direcció General per al Canvi Climàtic, d'acord amb l'article 8.3 de la Llei 16/2002, les dades sobre les emissions de la instal·lació relatives a l'any anterior, específicament les que figuren en l'article 3 del Reial decret 508/2007, de 20 d'abril, pel qual es regula el subministrament d'informació sobre emissions del Reglament E-PRTR i de les autoritzacions ambientals integrades.   
10. Impacte ambiental  
En data 27 d'abril de 2009 es va dictar la declaració d'impacte ambiental, els condicionants de la qual s'han de complir.  
Segon  
L'autorització ambiental integrada s'ha de renovar, en els aspectes ambientals, en el termini màxim de huit anys, llevat que abans d'aquest termini es produïsquen modificacions substancials que obliguen a tramitar una nova autorització o que s'incórrega en algun dels supòsits de modificació d'ofici que recull l'article 26 de la Llei 16/2002, d'1 de juliol.  
La renovació s'ha de sol·licitar amb una antelació mínima de deu mesos abans del venciment del termini de vigència de l'autorització ambiental integrada.  
Tercer  
El titular de la instal·lació ha de presentar a la Direcció General per al Canvi Climàtic un certificat visat del tècnic director de l'execució del projecte, en el qual s'acredite que les instal·lacions i l'activitat s'ajusten al projecte presentat i autoritzat, com també a la resta de documentació tècnica presentada.  
Quart  
Aquesta autorització queda condicionada a la visita de comprovació i a l'obtenció de l'informe favorable corresponent al compliment dels requisits que estableix aquesta resolució. La visita serà realitzada en el termini de dotze mesos des de la concessió de l'autorització ambiental integrada, i la farà una entitat col·laboradora acreditada per al control integrat de la contaminació, segons el Decret 29/2007, de 9 de març, que modifica el Decret 229/2004, de 15 d'octubre, del Consell, pel qual s'estableixen les funcions de les entitats col·laboradores en matèria de qualitat ambiental i se'n crea i regula el registre, en el qual s'ha d'acreditar el compliment del contingut de l'autorització ambiental integrada.  
Cinqué  
L'Administració deixarà sense efecte aquesta resolució en el moment que observe qualsevol incompliment de les condicions que s'hi imposen, amb audiència prèvia de l'interessat.  
Sisé  
El titular de les instal·lacions objecte d'aquesta resolució, a més de les obligacions que amb caràcter general estableix la Llei 16/2002, ha de:  
- Complir les obligacions de control i subministrament d'informació que preveu la legislació sectorial aplicable i l'autorització ambiental integrada.  
- Comunicar a la Direcció General per al Canvi Climàtic qualsevol modificació, substancial o no, que es propose fer en la instal·lació, la transmissió de la titularitat o qualsevol incident o accident que puga afectar el medi ambient.  
- Prestar l'assistència i la col·laboració necessàries a aquells que s'encarreguen de les actuacions de vigilància, inspecció i control.  
Seté  
En tot el que no especifica aquesta resolució, cal ajustar-se a totes i cadascuna de les condicions que estipula la normativa vigent en matèria de residus, abocaments, contaminació atmosfèrica, acústica, impacte ambiental, accidents greus i autoprotecció, com també qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no posa fi a la via administrativa, es pot presentar un recurs d'alçada davant la Secretaria Autonòmica de la Conselleria de Medi Ambient, Aigua, Urbanisme i Habitatge en el termini d'un mes des de l'endemà de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 29 d'abril de 2009.- El director general per al Canvi Climàtic: Jorge Lamparero Lázaro.  
Annex I  
Descripció del projecte  
La SAT núm. 7816 Los Manzanos té una explotació porcina de producció de gorrins al terme municipal d'Alberic (València), composta per nou naus amb capacitat per a 900 places de truges reproductores, dos llatzerets, un magatzem i unes oficines.  
El procés de l'activitat consisteix en la producció de gorrins. Una vegada deslletats, es porten a les naus de transició on romanen fins que arriben a un pes aproximat de 20 quilograms, moment en què es venen a altres instal·lacions per a engreixar-los. Posteriorment, les naus es netegen i es desinfecten.  
Per a l'emmagatzematge de pinso, disposa de sitges d'acer galvanitzat i fibra de vidre en cadascuna de les naus.  
La instal·lació disposa de ventilació i il·luminació natural a través de finestres en cadascun dels costats de les naus. A més, disposa d'il·luminació artificial mitjançant tubs fluorescents.  
Totes les naus disposen de subministrament d'aigua per als porcs; a més, tenen un depòsit acumulador.  
L'explotació té un abastiment d'aigua potable procedent de captació subterrània a la mateixa instal·lació. El consum anual estimat és de 6.000 m³/any.   
Es considera que a les cobertes de les edificacions no hi haurà pólvores ni brutícies, per la qual cosa les aigües pluvials estaran netes i no caldrà instal·lar cap sistema per a recollir-les o canalitzar-les.  
Les aigües residuals sanitàries i de neteja de les instal·lacions es canalitzaran fins a les fosses i es gestionaran juntament amb els purins.  
Segons consta en el projecte, la capacitat total d'emmagatzematge de purins és de 2.134,94 m³.  
Els purins es gestionaran per a ser usats com a adob orgànic en camps cultivats, amb la separació prèvia de les fases sòlida i líquida i pas de la segona per basses de decantació. La superfície agrícola a la Comunitat Valenciana vinculada a l'explotació per a la valorització agronòmica dels purins acreditada pel promotor té un total de 222 hectàrees, i s'aporta el compromís subscrit entre la cooperativa Crist de la Penya de Guadassuar i el titular de l'explotació.